Personalieeskirjade artikli 90 lõike 2 ja artikli 91 lõike 2 tähenduses on isikut kahjustav meede ametisse nimetava asutuse otsus, mis on võetud pärast määruse nr 1023/2013, millega muudetakse Euroopa Liidu ametnike personalieeskirju ja muude teenistujate teenistustingimusi, jõustumist ja millega komisjoni palgaastme AD 13 ametnik, kes on õigustalituses määratud ametikohale „õigustalituse töötaja“, määratakse nimetatud määrusega kehtestatud ametikoha liiki „ülemineku-administraator“. Nimelt ei välista määrusega nr 1023/2013 muudetud personalieeskirjade (edaspidi „uued personalieeskirjad“) XIII lisa artikli 30 lõike 2 punktide c ja d sõnastus – samamoodi nagu see lubab ametisse nimetaval asutusel asuda seisukohale, et alates 1. jaanuarist 2014 on õigustalituse palgaastme AD 13 „õigusnõunikud“ samaväärsel ametikohal „nõunikega“ selle määruse tähenduses või komisjoni liikmete kabinettide töötajad täidavad „üksuse juhataja“ ametikohaga võrdseid ülesandeid – õiguslikult võimalust asuda seisukohale, et palgaastme AD 13 „õigustalituse töötajad“, kes on samuti määratud õigustalitusse, ning arvestades seal täidetavaid ametiülesandeid, mis on analoogilised samasse talitusse määratud „õigusnõunike“ ametiülesannetega, liigitatakse samuti ametikoha liiki „nõunik või samaväärne“, kusjuures mõiste „samaväärne“ on sellesse ametikoha liiki liigitamiseks otsustav.

Selles suhtes ei ole liidu seadusandja juba konkreetselt otsustanud muudatustes, mis tehtud personalieeskirjadesse määrusega nr 723/2004 (edaspidi „2004. aasta personalieeskirjad“), et palgaastme AD 13 „õigustalituse töötajad“ peavad olema liigitatud ametikohtade liiki „ülemineku-administraator“, mis on sõnaselgelt uutes personalieeskirjades ette nähtud. Järelikult üksnes seetõttu, et ametisse nimetav asutus keeldus asumast seisukohale, et 31. detsembril 2013 palgaastme AD 13 õigusnõunik täitis ametiülesandeid, mis on võrdväärsed 2004. aasta personalieeskirjades ette nähtud ametikohtade liikide „nõunik“ või „üksuse juhataja“ ametiülesannetega, liigitati õigustalituse liige samal palgaastmel uute personalieeskirjade XIII lisa artikli 30 lõike 2 punkti b alusel vaikimisi ametikoha liiki „ülemineku-administraator“, nagu see on ette nähtud uute personalieeskirjadega, kuna nimetatud ametikoht hõlmab endist ametikoha liiki „administraator“, nagu see on ette nähtud 2004. aasta personalieeskirjadega.

Kuna sellise liigitamisel tulemusel blokeeritakse asjaomase ametniku teenistuskäik palgaastmel AD 13, tekitab liigitamise otsus kahtlemata siduvaid õiguslikke tagajärgi, mis mõjutavad otse ja kohe ametniku huve, tuues kaasa selge muutuse tema õiguslikus seisundis. Pealegi ei ole see otsus ettevalmistav akt, kuna see võib tekitada õiguslikke tagajärgi, mis juba mõjutavad asjaomase ametniku huve ning seda sõltumata võimalikust otsusest tulevikus, millega keeldutakse palgaastmele AD 14 edutamisest uute personalieeskirjade artikli 45 alusel.

(vt punktid 40, 42, 44, 45 ja 47)

Euroopa Kohus: kohtuotsus, 14.2.1989, Bossi vs. komisjon, 346/87, EU:C:1989:59, punkt 23.

Esimese Astme Kohus: kohtuotsused, 18.12.1992, Cimenteries CBR jt vs. komisjon, T‑10/92–T‑12/92 ja T‑15/92, EU:T:1992:123, ning 18.9.2008, Angé Serrano jt vs. parlament, T‑47/05, EU:T:2008:384, punkt 61 ja seal viidatud kohtupraktika.